ענפי ספורט הכוללים תנועות חדות של היד בעצימות גבוהה ובעיקר מעל גובה השכמה, מהווים גורם סיכון לפציעות חבלתיות בכתף. כדורגל, כדורסל וענפי אומנויות הלחימה למיניהם בולטים בין ענפי ספורט אלו. מתיחה חדה של הזרוע מעבר לטווח התנועה הטבעי של הכתף, בשילוב של הרמה וסבוב חיצוני של היד, עלולים לגרום לקרע ברצועות הכתף ולהוביל לפריקה של מפרק הכתף, בה ראש עצם הזרוע מאבד את יציבותו מול מכתש הכתף ופורק קדמית (glenohumeral dislocation). מתיחה חדה של היד בעצימות גבוהה (בעת היתלות על יד אחת באימון טיפוס או נינג'ה, אימון אגרוף וכד') הינה מנגנון שכיח לקרע ברקמת הלברום (labrum) בכתף, שהינה רקמה הסובבת את מכתש הכתף (בדומה למניסקוס בברך). נפילה על הצד (כדורגל, ג'ודו, היאבקות וכד') שכיחים כגורם לשברים או לפריקה של עצם הבריח (acromioclavicular dislocation). פציעות אלו שכיחות בספורטאים מקצועיים וחובבים כאחד ומחייבות ייעוץ רפואי בשאלת הטיפול המומלץ.